স্বর্ণকুমারী দেবী মিলনসাগর Swarna Kumari Devi Milansagar
কবি স্বর্ণকুমারী দেবী - কলকাতার জোড়াসাঁকোর ঠাকুর পরিবারের আরও এক উজ্জ্বল নক্ষত্র |
তিনি বিশ্বকবি রবিন্দ্রনাথের ঠাকুরের  দিদি | উদারমনা জানকীরাম ঘোষালের সাথে তাঁর মাত্র ১২ বছর
বয়সে বিয়ে হয় | স্বামীর উত্সাহদানে তিনি সাহিত্যচর্চা ও সমাজসেবায় ব্রতী হন | ঠাকুর পরিবারের মত
এমন এক নক্ষত্রমণ্ডিত পরিবেশে তাঁর প্রতিভার বিকাশ স্বাভাবিক ছিল |
রাজনীতির আঙ্গিনায় স্বর্ণকুমারী দেবীর উপস্থিতি উল্লেখনীয় | ১৮৯৭ ও ১৮৯৮ সালে জাতীয় কংগ্রেসের
বার্ষিক সভায় বাংলা থেকে নির্বাচিত সদস্যা হয়ে সক্রিয় অংশ গ্রহণ করেছিলেন | এ ছাড়া তিনি বিধবা ও
দুস্থ নারীদের সাহায্যের জন্য "সখী সমিতি" নামের একটি সংস্থাও গড়েছিলেন |
তাঁর সাহিত্য কর্মকাণ্ড বিশাল | তাঁর রচনায় আছে ২৫টি গ্রন্থ যার মধ্যে আছে দীপনির্বাণ (১৮৭০),
ছিন্ন মুকুল, স্নেহলতা বা পালিতা (১৮৯২), তাহাকে (১৮৯৮) এবং বসন্ত উত্সব (১৮৭৯) যা সম্ভবতঃ বাংলায়
প্রথম গীতিনাট্য | তাঁর অনেক বই “দীপ নির্বাণ রচয়িত্রী” ছদ্মনামে প্রকাশিত হয় | “গাথা” কাব্যগ্রন্থটি তিনি
উপহার দিয়েছিলেন তাঁর ছোট ভাই রবি কে | রবীন্দ্রনাথ তখন মাত্র ১৯ বছরের ছিলেন | উপহার-পৃষ্ঠায়
লেখা ছিল  . . .
ছোট ভাইটি আমার,
যতনে গাথা হার কাহারে পরাব আর ?
স্নেহের রবিটি, তোরে আয়রে পরাই,
যেন রে খেলার ভুলে ছিঁড়িয়ে ফেলোনা খুলে,
দুরন্ত ভাইটি তুই --- তাইতে ডরাই |
“কবিতা ও গান” কাব্যগ্রন্থটিও তিনি “ভাই”-কে উপহার দিয়েছিলেন | এ বইয়ের উপহার-পৃষ্ঠায় লেখা ছিল . . .
ভাই,
সামান্য ও উপহার, যোগ্য নহে তব!
শুষ্ক ফুল দুচারিটি, নাহি বাস নব ;---
তবু যদি লহ হর্ষে,        ও পুণ্য স্নেহের স্পর্শে
সরস সুভাবে পুন হাসিবে এ সব!
দীর্ঘ সময় ধরে তিনি "ভারতী" পত্রিকা সম্পাদনা (১৮৮৪-১৮৯৪,১৯০৮-১৯১৪,১৯২৪-১৯২৬) করেও লেখক ও
সম্পাদক হিসেবে যথেষ্ট সুখ্যাতি অর্জন করেন |
তাঁর সাথে কবি গিরিন্দ্রমোহিনী দাসীর সখ্যতা সর্বজনবিদিত ছিল | তাঁরা পরস্পরকে লক্ষ্য করে কবিতা
রচনা করতেন এবং একে অপরকে নিজের প্রকাশিত কাব্যগ্রন্থ উপহার দিতেন।
১৯২৭ সালে তাঁকে কলকাতা বিশ্ববিদ্যালয়ের জগত্তারিনী স্বর্ণপদকে ভূষিত করা হয় | ১৯২৯ সালে তিনি
বঙ্গীয় সাহিত্য সম্মেলনের সভাপতি হন | ভাই রবীন্দ্রনাথের উপর তাঁর কিছু প্রভাব পড়েছিল বলে অনেকেই
মনে করেন |
আমরা মিলনসাগরে , তাঁর কবিতা প্রকাশিত করে আগামী প্রজন্মের কাছে পৌঁছে দিতে পারলে আমাদের এ
প্রচেষ্টা সার্থক মনে করবো।
কবি স্বর্ণকুমারী দেবীর মূল পাতায় যেতে এখানে ক্লিক করুন।
উত্স - ডঃ শিশিরকুমার দাশ, সংসদ সাহিত্য সঙ্গী, ২০০৩।
আমাদের ই-মেল -  srimilansengupta@yahoo.co.in
এই পাতা প্রকাশ - ২০০৬
...